**Uzsākta Balvu novada teritorijas plānojuma izstrāde**

Balvu novada dome 2023.gada 23.februārī pieņēma lēmumu ”Par Balvu novada teritorijas plānojuma izstrādi” (protokols Nr.2, 5.§). Ar Balvu novada domes lēmumu un darba uzdevumu teritorijas plānojuma izstrādei var iepazīties portālā ĢeoLatvija.lv <https://geolatvija.lv/geo/tapis#document_26684> .

Pēc 2021.gada 1.jūlija administratīvi teritoriālās reformas jaunizveidotajā Balvu novada administratīvajā teritorijā līdz jaunā teritorijas plānojuma izstrādei spēkā ir bijušo novadu – Balvu, Baltinavas, Rugāju un Viļakas teritorijas plānojumi.

Viens no galvenajiem jaunā teritorijas plānojuma uzdevumiem būs aktualizēt, integrēt un saskaņot iepriekš, līdz 2021.gada 1.jūlijam izstrādātos teritorijas plānojumus. Tas nodrošinās, ka visa Balvu novada teritorija tiks attīstīta un pārvaldīta pēc vienādiem principiem un teritorijas apbūves noteikumiem. Pašvaldība ar saistošajiem noteikumiem apstiprinās teritorijas plānojumu (teritorijas izmantošanas un apbūves noteikumus un grafisko daļu), un tie būs saistoši visām fiziskām un juridiskām personām Balvu novada teritorijā. Izstrādes process noritēs līdz 2025.gada beigām, nodrošinot sabiedrībai plašas līdzdalības iespējas.

Teritorijas plānojuma izstrādes ietvaros izstrādās arī šādus plānošanas dokumentus:

1. Tematisko plānojums “Balvu novada ainavu attīstības plāns”, kas tiks publiski apspriests, organizējot sabiedriskās sanāksmes;
2. Balvu novada Transporta attīstības plāns;
3. Pilsētvides lietus kanalizācijas un meliorācijas attīstības plāns;
4. Pilsētvides ūdens teritoriju un krastmalu, un apstādījumu struktūras un publisko ārtelpu attīstības vadlīnijas;
5. Pilsētbūvniecības plānošanas attīstības un apbūves arhitektoniski mākslinieciskā izpēte.

Iedzīvotāji, uzņēmēji un visi citi nekustamo īpašumu īpašnieki vai tiesiskie lietotāji, interesenti tiek aicināti sniegt priekšlikumus par nepieciešamajām izmaiņām un iecerēm, kas skar teritorijas plānojumu jau tā izstrādes sākumposmā.

Rakstiski priekšlikumi iesniedzami Balvu novada pašvaldībā Bērzpils ielā 1A, Balvos vai nosūtot elektroniski uz dome@balvi.lv . Fizisko personu datus izmantos un apstrādās normatīvajos aktos noteiktā kārtībā.

Par izstrādes procesu informāciju publicēs Balvu novada pašvaldības oficiālajā tīmekļvietnē, informatīvajā laikrakstā "Balvu Novada Ziņas" un sociālajos tīklos.